CRD-192/2024-VEZ

### Z á p i s n i c a

**z 9. schôdze Výboru Národnej rady Slovenskej republiky pre európske záležitosti, ktorá sa uskutočnila dňa 31. januára 2024 (streda) o 08:00 hod. v budove Národnej rady Slovenskej republiky, Námestie Alexandra Dubčeka 1, Bratislava (v rokovacej miestnosti č. 149)**

**Prítomní**: podľa prezenčnej listiny

9. schôdza Výboru Národnej rady Slovenskej republiky pre európske záležitosti (ďalej „VEZ NR SR“) bola zvolaná predsedom výboru Jánom Ferenčákom na základe pozvánky z 19. januára 2024.

**Návrh programu:**

**1. Informácia o mimoriadnom zasadnutí Európskej rady, ktoré sa uskutoční   
1. februára 2024**

predloží: predseda vlády SR **Róbert Fico**

spravodajca: podpredseda výboru **Michal Stuška**

**2. Rôzne**

* Dotazník pre 41. polročnú správu COSAC
* Správa k Pracovnému programu Európskej komisie na rok 2024
* Informácia o Konferencii predsedov parlamentných výborov pre záležitosti Únie

parlamentných členských štátov Európskej únie (predsednícky COSAC), ktorá sa

uskutočnila v dňoch 14. – 15. januára 2024 v Namure

* Iné

Predseda VEZ NR SR **Ján Ferenčák** otvoril 9. schôdzu VEZ NR SR. Oznámil, že podpredseda NR SR **Michal Šimečka** sa ospravedlnil z neúčasti na danej schôdzi. Následne skonštatoval, že výbor je uznášaniaschopný. Dodal, že predseda vlády SR Róbert Fico sa ospravedlnil z účasti na schôdzi výboru zo zdravotných dôvodov a zastúpi ho štátny tajomník MZVaEZ SR Marek Eštok.

**Hlasovanie o programe**: 8/0/2 (za/proti/zdržal sa)

Predseda VEZ NR SR skonštatoval, že program 9. schôdze bol schválený. Zároveň určil ako spravodajcu k prvému bodu programu poslanca **Mariána Kéryho**. K druhému bodu určil spravodajcu podpredsedu VEZ NR SR **Michala Stušku** a k tretiemu bodu poslanca **Jána Hargaša.**

**K bodu 1: Informácia k mimoriadnemu zasadnutiu Rady, ktorá sa uskutoční 1. februára 2024.**

Predseda VEZ NR SR **Ján Ferenčák** dal slovo štátnemu tajomníkovi MZVaEZ SR **Marekovi Eštokovi**. Štátny tajomník MZVaEZ SR **Marek Eštok** na úvod ospravedlnil neprítomnosť predsedu vlády SR Róberta Fica avšak oznámil, že na štvrtkovom mimoriadnom summite sa plánuje zúčastniť. Povedal, že konanie summitu je odložené rokovanie z decembra, keď nedošlo k dohode na úrovni 27 členských štátov EÚ, nakoľko k dohode pristúpilo 26 krajín, ktoré boli pripravené podporiť predložené závery. Povedal, že hlavným bodom summitu je prerokovať a definitívne schváliť revíziu viacročného finančného rámca. Pre Slovensko je dôležité, aby táto revízia bola schválená ako celý balík. Z tohto balíka je pre SR najdôležitejšie zachovanie kohéznej flexibility, teda aby bolo možné úspešne dočerpať finančné prostriedky z predošlého finančného obdobia 2014-2020. Druhou prioritou sú extra peniaze na migráciu. Toto sú hlavné dôvody, prečo Slovensko podporuje, aby bola dohoda na úrovni 27 členských štátov EÚ, ktorá umožní čerpanie peňazí z rozpočtových zdrojov EÚ. Spomenul, že v decembri Maďarsko zablokovalo konsenzus, ktorý bol na úrovni 26 členských štátov. Maďarsko začiatkom januára predložilo balík troch svojich kompromisných návrhov, ktorými podmieňuje svoj súhlas, aby sa pripojilo ku konsenzu. Pozícia SR k maďarským návrhom bola pozitívna, táto podpora je však chápaná ako cesta hľadania kompromisu, aby bola možná dohoda na úrovni 27 členských štátov EÚ. Prvý z troch maďarských návrhov sa týkal každoročného prehodnocovania úniovej podpory pre Ukrajinu. SR nevidelo v tomto problém, a rovnako tak nevidí problém ani v predĺžení obdobia implementácie plánu obnovy o ďalšie 2 roky, teda z roku 2026 na rok 2028. Treťou požiadavkou Maďarska bolo, aby sa vyčerpali prostriedky z plánu obnovy, aby sa nemuseli podieľať krajiny, ktoré doteraz nečerpali prostriedky z plánu obnovy na splácanie úrokov. Išlo len o 2 krajiny, Maďarsko a Poľsko, ktoré ešte nezačali efektívne čerpať prostriedky z plánu obnovy. Štátny tajomník MZVaEZ SR uviedol, že rokovania naďalej pokračujú a dnes ráno prišiel nový návrh záverov Rady, kde sa už objavil aj jeden z týchto maďarských návrhov. Uviedol, že je teda nejaká predbežná dohoda na postupe, ide o návrh Charlesa Michel-a. V tomto novom návrhu sa objavuje aj nový paragraf, ktorý hovorí o tom, že na základe každoročnej správy Európskej komisie, bude Európska rada každý rok debatovať o implementácii ukrajinského plánu podpory, s tým, že poskytne členským štátom usmernenia ohľadom situácie týkajúcej sa ruskej agresie proti Ukrajine. Povedal, že krajiny sa blížia ku kompromisu. Štátny tajomník MZVaEZ SR **Marek Eštok** taktiež vyhlásil, že pre SR je dôležité, aby došlo ku konsenzu, pretože v prípade, ak sa nedosiahne, bude sa hľadať iné riešenie. Akékoľvek iné riešenie však bude nevýhodné pre SR, lebo v tomto prípade pôjde o mimorozpočtové prostriedky EÚ a teda pôjde o prostriedky z rozpočtu členských štátov EÚ. Ratifikačný proces by musel byť schválený cez všetky národné parlamenty členských štátov. Ďalším bodom programu na zasadnutí Európskej rady bola vojenská pomoc Ukrajine. Štátny tajomník MZVaEZ SR vyhlásil, že vojenská podpora je a aj bude poskytovaná s plným rešpektovaním bezpečnosti a autority obranných politík členských štátov. SR sa sústredí na prostriedky na odmínovanie Ukrajiny. Súčasťou diskusie je aj asistenčný fond pre Ukrajinu v rámci Európskeho mierového nástroja, ktorý bol vytvorený na podporu krajín v prípade krízových situácii. SR je za pristúpenie k navýšeniu takéhoto nástoja, z čoho by sa realizovala aj pomoc voči Ukrajine. V rámci Európskeho mierového nástroja má každá členská krajina právo si vyhradiť prostriedky na účely, ktoré sú potrebné. Dodal, že rokovania neustále prebiehajú.

Predseda VEZ NR SR vyzval spravodajcu na prednesenie uznesenia a otvoril rozpravu.

Podpredsedníčka VEZ NR SR **Vladimíra Marcinková** nesúhlasila s prítomnosťou štátneho tajomníka MZVaEZ SR, nakoľko tvrdila, že predsedu vlády SR nemôže nikto na rokovaní schôdze výboru zastúpiť. Následne položila otázku, či SR nebude blokádou pri pomoci Ukrajine, ak by danú podporu podporila aj Maďarská republika.

Poslanec **Marián Kéry** povedal, že si cení prítomnosť štátneho tajomníka na schôdzi výboru, pretože poslanci výboru môžu mať tak dané informácie z „prvej ruky“.

Predseda VEZ NR SR **Ján Ferenčák** dodal, že tým, že sa otvorila 9. schôdza VEZ, sa schválila aj účasť štátneho tajomníka zastupujúceho predsedu vlády SR Róberta Fica. Ďalej dal hlasovať či je niekto v rozpore s účasťou štátneho tajomníka na VEZ.

**Hlasovanie**: 8/0/3 (za/proti/zdržal sa).

Predseda VEZ NR SR skonštatoval, že pokračujú v rozprave.

Poslankyňa **Beáta Jurík** sa spýtala, aké sú slovenské záujmy. Dodala, že Maďarská republika blokuje viaceré rozhodnutia. Maďarsko žiada kompromis, aby sa financie odblokovali ročne.

Poslanec **Ján Hargaš** povedal, že nie je presne jasné znenie daného stanoviska. Položil otázku na štátneho tajomníka, že viaceré členské štáty zaznamenali, že ak Maďarsko aj naďalej bude „vydierať“ Európsku úniu blokovaním rozhodnutí, či Európska únia pristúpi k razantnejším opatreniam, ako napríklad skrátenie hlasovacieho práva Maďarsku.

Podpredseda NR SR **Ľuboš Blaha** hovoril, že Slovenská republika stojí za Maďarskom v tom, aby sa našiel konsenzus v rámci EÚ. Dodal, že ak by prišlo k obmedzeniu hlasovania Maďarskej republiky kvôli tomu, že momentálne blokuje niektoré rozhodnutia EÚ, znamenalo by to porušenie celého projektu EÚ. Rozdielnosť názorov je potrebná. Avšak je absolútne neprístupné, aby sa zamedzilo členskému štátu hlasovanie len kvôli inému názoru ako EÚ. Povedal, že si nie je vedomý, že by EÚ dostala mandát ako zrušiť finančný plán pre Maďarskú republiku. Koalícia SR má názor, že musí chrániť národnú suverenitu. Hovoril, že ak sa SR nepridá na stranu menšiny, v tomto prípade na stranu Maďarska, môže to viesť v budúcnosti aj k iným problémom pri budovaní EÚ. Povedal, že je dôležité nájsť konsenzus a taktiež hľadieť aj na národné záujmy ČŠ.

Podpredsedníčka VEZ NR SR **Vladimíra Marcinková** povedala,že rokovací poriadok neponúka hlasovanie, keď nie je prítomný na rokovaní VEZ NR SR samotný premiér. Premiéra SR nemožno nijako zastúpiť na summite, a preto sa pýtala, kto bude zastupovať a hájiť záujmy SR na summite, keďže premiér sa kvôli zdravotnému stavu nebude môcť osobne zúčastniť.

Predseda VEZ NR SR **Ján Ferenčák** dal znova hlasovať o pokračovaní rokovania 9. schôdze VEZ NR SR, nakoľko bola aj naďalej zo strany opozície kritizovaná neprítomnosť premiéra SR na rokovaní.

**Hlasovanie**: 8/0/3 (za/proti/zdržal sa).

Predseda VEZ NR SR skonštatoval, že sa pokračuje v rokovaní.

Štátny tajomník MZVaEZ SR **Marek Eštok** povedal, že v súlade s Lisabonskou zmluvou nie je možné zastúpenie premiéra na rokovaní Summitu EÚ. V minulosti bolo SR zastúpené viackrát Českou republikou. Slovenská republika bola za schválenie konsenzu pri hlasovaní 26 + 2. Ďalej vysvetlil, že revízia znamená to, že sa nájdu peniaze v rámci rozpočtu EÚ. Slovenská republika je plne rozhodnutá podporiť finančný plán pre Ukrajinu. Pre SR je dôležitá flexibilita dočerpaní prostriedkov zo starého predošlého obdobia. Ak nepríde k jednohlasnej dohode všetkých členských štátov, plán revízie rozpočtu sa rozpadne. Dodal, že najreálnejší plán je „plán B“, a to medzivládna dohoda. To znamená, že väčšina členských štátov sa zhodne na dohode a samy z národných rozpočtov zafinancujú 50 miliardový plán pre Ukrajinu. V takom prípade vznikne problém, že to budú čerstvé peniaze z národných rozpočtov „cash“ a taktiež, ratifikačný proces bude prebiehať vo všetkých členských štátoch. Povedal, že pre SR je dôležitá kohézna politika a peniaze na migráciu. Záujmom SR je, aby sa uskutočnila revízia viacročného finančného rámca, ktorej súčasťou budú priority SR a dosiahnutie aj konsenzu s Maďarskom. Maďarské návrhy boli, aby sa vytvoril mechanizmus ročného preskúmania pre Ukrajinu, ktorým by Rada na konci rokov 2024, 2025 a 2026 prehodnotila finančnú potrebu pre Ukrajinu a taktiež aj uspokojivé zhodnotenie zo strany Ukrajiny. Druhým bodom, ktorý žiadalo Maďarsko bolo predĺženie obdobia implementácie plánov obnovy o dva roky, čo znamená z roku 2026 na rok 2028 ako aj výnimku na dodatočné splácanie úrokov pre tie krajiny, ktoré ešte financie nečerpali.

Poslankyňa **Beáta Jurík** povedala, že vzťah SR s Maďarskom je problémový, pretože sa SR stavia na stranu Maďarska. Povedala, že rozhodnutia v rámci EÚ sú dôležité pre každý členský štát. Významnú úlohu tvoria aj rozhodnutia medzi rovnocennými členskými štátmi. Taktiež spomenula, že môže nastať problém s tzv. „vydieraním“ aj od iných členských štátov.

Poslanec **Marián Kéry** dodal, že SR je samostatný štát a pri rozhodovaní sa neriadi Maďarskou republikou. Kritizoval, že európske inštitúcie nerozhodujú pri každom členskom štáte rovnocenne a rovnako.

Predseda VEZ NR SR **Ján Ferenčák** povedal, že finálny dokument sa bude tvoriť až na Rade EÚ.

Podpredseda NR SR **Ľuboš Blaha** povedal, že SR patrí do EÚ, ale zároveň je aj suverénny štát. Dodal, že Európska komisia nemá právo útočiť na maďarskú ekonomiku. Maďarská a Slovenská republika sú dva suverénne štáty, ktoré sú pri rozhodovaní na národnej, ale aj supranacionálnej úrovni samostatné.

Poslanec **Ján Hargaš** povedal,že v stanovisku sa píše, že v slovenskom záujme je čo najskôr schváliť viacročný finančný rámec. Dodal, že jediný, kto ho blokuje je Maďarsko. Povedal, že podmienky Maďarska sú pre SR dôležitejšie ako schválenie viacročného finančného rámca.

Predseda VEZ NR SR **Ján Ferenčák** povedal, že nie je podmienkou, pokiaľ spomínané 3 návrhy nebudú schválené, že SR nesúhlasí. Rovnako povedal, že stanovisko SR je konzistentné v podpore.

Poslanec **Marián Kéry** povedal, že cieľom je nájsť riešenie, ktoré bude schopné podporiť všetkých 27 členských štátov EÚ. SR vníma predložené podmienky Maďarska ako príležitosť k dosiahnutiu dohody.

Podpredsedníčka VEZ NR SR **Vladimíra Marcinková** povedala, že Slovensku visí balík v hodnote 150 miliónov na vojenskú pomoc Ukrajine, ktorú mala refinancovať EÚ. Dodala, že minister Robert Kaliňák ju informoval, že táto suma je menšia. Pýtala sa štátneho tajomníka, aká je konkrétna suma. Rovnako jej nebolo jasné, prečo SR podporuje Maďarsko, keď blokáda Maďarska nám spôsobuje finančný deficit a nemáme preplatenú vojenskú pomoc.

Poslankyňa **Beáta Jurík** reagovala na predsedu NR SR **Ľuboša Blahu.** Povedala, že z EÚ máme síce výhody, ale máme rovnako tak aj povinnosti, medzi ktoré patrí aj rešpektovanie hodnôt EÚ. Dodala, že práve nerešpektovanie týchto hodnôt môže pripraviť SR o eurofondy.

Štátny tajomník MZVaEZ SR **Marek Eštok** povedal, že snaha 26 štátov presvedčiť 1 tkvie v tom, že EÚ chce pomôcť Ukrajine. Preto je aj v záujme SR, aby sa dosiahla dohoda. Ide o pomoc v hodnote 50 miliárd eur, ktoré Ukrajina nutne potrebuje.

Predseda VEZ NR SR **Ján Ferenčák** uzatvoril rozpravu k tomuto bodu a dal hlasovať o navrhovanom uznesení.

**Hlasovanie**: 8/0/1 (za/proti/zdržal sa). Za prijatie navrhovaného uznesenia hlasovali: Ján Ferenčák, Michal Stuška, Marián Kéry, Ján Mažgút, Zuzana Plevíková, Peter Kalivoda, Dušan Tittel a Peter Kotlár. Proti prijatiu navrhovaného uznesenia nehlasoval žiaden člen výboru. Hlasovania sa zdržal Branislav Škripek. Ostatní členovia výboru nehlasovali. Predseda VEZ NR SR **Ján Ferenčák** skonštatoval, že uznesenie bolo schválené.

**K bodu 2 Rôzne**

**Dotazník pre 41. polročnú správu COSAC**

Predseda VEZ NR SR **Ján Ferenčák** dal hlasovať o navrhovanom uznesení.

**Hlasovanie**: 11/0/0 (za/proti/zdržal sa). Za prijatie navrhovaného uznesenia hlasovali všetci prítomní: Ján Ferenčák, Michal Stuška, Marián Kéry, Ján Mažgút, Zuzana Plevíková, Peter Kalivoda, Peter Kotlár, Vladimíra Marcinková, Ján Hargaš, Beáta Jurík, Branislav Škripek. Predseda VEZ NR SR **Ján Ferenčák** skonštatoval, že uznesenie bolo schválené.

**Správa k Pracovnému programu Európskej komisie na rok 2024**

Predseda VEZ NR SR **Ján Ferenčák** dal hlasovať o navrhovanom uznesení.

**Hlasovanie**: 8/0/3 (za/proti/zdržal sa). Za prijatie navrhovaného uznesenia hlasovali: Ján Ferenčák, Michal Stuška, Marián Kéry, Ján Mažgút, Zuzana Plevíková, Peter Kalivoda, Peter Kotlár a Branislav Škripek. Proti prijatiu navrhovaného uznesenia nehlasoval žiaden člen výboru. Hlasovania sa zdržali: Vladimíra Marcinková, Ján Hargaš, Beáta Jurík. Predseda VEZ NR SR **Ján Ferenčák** skonštatoval, že uznesenie bolo schválené.

Predseda VEZ NR SR **Ján Ferenčák** následne informoval o prebehnutých zahraničných cestách a uzatvoril 9. schôdzu VEZ NR SR.

**Beáta Jurík Ján Ferenčák**

**Peter Kalivoda** predseda výboru

overovateľ výboru